Bobroffs moet miljoene aan POF terugbetaal – NGV | Maroela Media
Ronald Bobroff en sy seun, Darren, is deur die appèlhof in Suid-Afrika beveel om R103 miljoen aan die Padongelukfonds (POF) terug te betaal. (Foto: Sydney Morning Herald)
Die omstrede prokureur Ronald Bobroff en sy seun, Darren, is deur die appèlhof in Suid-Afrika beveel om onmiddellik die R103 miljoen wat hulle van die Padongelukfonds (POF) gesteel het, terug te betaal.
Dít volg nadat die appèlhof dié pa en seun se aansoek om 'n hofbevel deur die Noord-Gautengse hooggeregshof tersyde te stel, met koste van die hand gewys het.
"Die hooggeregshof het in Augustus 2019 bevind dat die Bobroffs die geld moet terugbetaal nadat daar in die guns van die batebeslagleggingseenheid van die nasionale vervolgingsgesag (NVG) beslis is," het Sipho Ngwema, woordvoerder vir die NVG, gesê.
Maroela Media het in 2016 berig dat Bobroff, 'n Johannesburgse prokureur wat persoonlike skadevergoedingseise hanteer het, saam met sy seun na Australië gevlug het nadat hulle in die hooggeregshof verskyn het. Die noordelike Prokureursorde van die noordelike provinsies het destyds geëis dat hulle van die rol van prokureurs geskrap moet word nadat die Bobroffs glo buitensporige fooie gehef het van slagoffers wat suksesvol van die POF geëis het.
Die Bobroffs het gevlug voordat hulle hulself aan die Valke sou oorgee en die geld is in twee afsonderlike bankrekenings in Israel onder die Bobroffs se name gehou. Die Israelse owerhede het dié rekeninge ook in 'n stadium gevries nadat hulle agterdogtig geraak het oor die transaksies wat die Bobroffs gemaak het.
"Die hofbevel wat in Augustus 2019 deur die hooggeregshof bekragtig is, is die gevolg van uitstekende samewerking tussen die Suid-Afrikaanse en Israelse owerhede," het Ngwema gesê.
Die appèlhof se beslissing bepaal dat die geld in die strafregtelike bateherwinningsfonds van Suid-Afrika inbetaal moet word. Die bevel is ingevolge die Wet op die Voorkoming van Georganiseerde Misdaad (Poca) toegestaan.
"Ons is verheug oor die uitspraak aangesien dit aan ons die geleentheid bied om gesteelde geld wat tans in die buiteland is, na Suid-Afrika terug te bring," het Ngwema gesê.
"Daar is geen plek om die vrugte wat deur middel van kriminele dade gepluk is, weg te steek nie."
Adv. Ouma Rasethaba, nasionale adjunkdirekteur van die NVG, het voorts gesê dat prokureurs wat die mees kwesbare mense bedrieg, nie daarmee sal wegkom nie.